**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2018-02-19 Nr. T-1

Posėdžio data – 2018 m. sausio 25 d.

Posėdžio pradžia – 9.00 val.

Posėdžio pirmininkas – V. Grubliauskas.

Posėdžio sekretorius – M. Vitkus.

Klaipėdiečių tribūnoje pasisako: R. Martinkevičienė, R. Arcišauskienė, A. Andronova,
G. Burbulytė-Tsiskarishvili, R. Kulikauskas.

A. Žilinskienė, Vyriausiosios rinkimų komisijos narė, supažindina su tarybos narių priesaikos davimo procedūra. Vyksta M. Gylio priesaikos davimo procedūra. Prisiekusiam Tarybos nariui įteikiamas Tarybos nario pažymėjimas ir ženklelis.

M. Gylys prisistato ir perskaito pareiškimą:

„Aš, Mindaugas Gylys, 2015 m. kovo 1 d. savivaldybių tarybų rinkimų metu išrinktas Klaipėdos miesto savivaldybės tarybos nariu pagal Visuomeninio komiteto „Puteikis plius“ iškeltų kandidatų sąrašą, vadovaudamasis Lietuvos Respublikos vietos savivaldos įstatymo nuostatomis, viešai pareiškiu, kad Klaipėdos miesto tarybos nario pareigas vykdysiu ir savo rinkiminę programą įgyvendinsiu dalyvaudamas savivaldybės tarybos mažumos (opozicijos) veikloje – frakcijoje „Puteikis plius“.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 30 Tarybos nariai, nedalyvauja – J. Skrabulienė. Posėdyje dalyvaujančių Tarybos narių ir svečių sąrašai pridedami (1-3 priedai).

V. Grubliauskas informuoja, kad yra gautas J. Skrabulienės pranešimas apie nedalyvavimą Tarybos posėdyje.

V. Grubliauskas supažindina su J. Sąlygos pateikta rašytine informacija:

„Informuoju jus, kad nuo šiol nebepriklausau Nepriklausomų savivaldybės narių frakcijai. Dirbsiu Pozicinėje koalicijoje.“.

SVARSTYTA. Darbotvarkės tvirtinimas.

V. Grubliauskas praneša, kad sudarytoje darbotvarkėje yra 17 klausimų:

1. Dėl Klaipėdos miesto savivaldybės 2018–2020 metų strateginio veiklos plano patvirtinimo. Pranešėjas S. Budinas.

2. Dėl Klaipėdos miesto savivaldybės administracijos direktoriaus pavaduotojo skyrimo. Pranešėjas S. Budinas.

3. Dėl pritarimo galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui. Pranešėjas E. Simokaitis.

4. Dėl savivaldybės būstų pardavimo. Pranešėjas E. Simokaitis.

5. Dėl nekilnojamojo turto nurašymo ir griovimo. Pranešėjas E. Simokaitis.

6. Dėl pritarimo vandens tiekimo ir nuotekų tvarkymo infrastruktūros objektų statybos sutarčių formoms. Pranešėjas E. Simokaitis.

7. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo. Pranešėja L. Prižgintienė.

8. Dėl pareiginės algos pastoviosios dalies koeficientų nustatymo švietimo įstaigų vadovams. Pranešėja I. Gelžinytė-Litinskienė.

9. Dėl Valstybės tarnautojų tarnybinės veiklos vertinimo komisijos sudarymo ir įgaliojimų suteikimo. Pranešėja I. Gelžinytė-Litinskienė.

10. Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos nuostatų patvirtinimo“ pakeitimo. Pranešėja A. Daujotienė.

11. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-167 „Dėl Neveiksnių asmenų būklės peržiūrėjimo komisijos sudėties patvirtinimo“ pakeitimo. Pranešėja A. Daujotienė.

12. Dėl vietinio reikšmingumo lygmens kultūros paveldo objektų, įrašytų į Lietuvos Respublikos kultūros vertybių registrą, skelbimo Klaipėdos miesto savivaldybės saugomais kultūros paveldo objektais. Pranešėjas V. Juška.

13. Dėl pritarimo Klaipėdos miesto dalyvavimui 2021 metų „Europos jaunimo sostinė“ titulo konkurse. Pranešėja A. Andruškevičiūtė.

14. Dėl Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl Pritarimo partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“ pakeitimo. Pranešėjas L. Dūda.

15. Dėl Savivaldybės būsto fondo ir Savivaldybės socialinio būsto sąrašų patvirtinimo. Pranešėja D. Netikšienė.

16. Dėl atleidimo nuo socialinio būsto nuomos mokesčio mokėjimo. Pranešėja D. Netikšienė.

17. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimo. Pranešėjas M. Vitkus.

V. Grubliauskas informuoja, kad yra gautas N. Puteikienės siūlymas išbraukti 3-ą darbotvarkės klausimą „Dėl pritarimo galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui“.

N. Puteikienė prašo, atsižvelgiant į tai, kad konkurso „Dėl pritarimo galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui“ nugalėtoju tapo vienintelis šio konkurso dalyvis, išbraukti šį klausimą iš darbotvarkės ir pavesti Savivaldybės administracijai kreiptis į Konkurencijos tarybą, siekiant gauti išaiškinimą ar nebuvo pažeistas Lietuvos Respublikos konkurencijos įstatymas, ar konkurso sąlygos nebuvo pritaikytos konkrečiai įmonei, taip padarant žalą ir verslui, ir atimant iš miestiečių galimybę gauti baseino paslaugas palankia kaina.

V. Grubliauskas siūlo Tarybai apsispręsti dėl pritarimo papildomo klausimo „Dėl Šeimos tarybos pirmininko skyrimo“ įtraukimui į posėdžio darbotvarkę. Bendru sutarimu pritarta siūlymui.

V. Grubliauskas siūlo apsispręsti dėl pritarimo N. Puteikienės siūlymui išbraukti 3-ą darbotvarkės klausimą. Balsavimu (už – 4, prieš – 21, susilaiko – 3) nepritarta siūlymui.

V. Grubliauskas siūlo apsispręsti dėl pritarimo sudarytai darbotvarkei su pakeitimais. Balsavimu (už – 24, prieš – 0, susilaiko – 3) patvirtinta darbotvarkė su pakeitimu.

PATVIRTINTA DARBOTVARKĖ

1. Dėl Klaipėdos miesto savivaldybės 2018–2020 metų strateginio veiklos plano patvirtinimo. Pranešėjas S. Budinas.

2. Dėl Klaipėdos miesto savivaldybės administracijos direktoriaus pavaduotojo skyrimo. Pranešėjas S. Budinas.

3. Dėl pritarimo galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui. Pranešėjas E. Simokaitis.

4. Dėl savivaldybės būstų pardavimo. Pranešėjas E. Simokaitis.

5. Dėl nekilnojamojo turto nurašymo ir griovimo. Pranešėjas E. Simokaitis.

6. Dėl pritarimo vandens tiekimo ir nuotekų tvarkymo infrastruktūros objektų statybos sutarčių formoms. Pranešėjas E. Simokaitis.

7. Dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo. Pranešėja L. Prižgintienė.

8. Dėl pareiginės algos pastoviosios dalies koeficientų nustatymo švietimo įstaigų vadovams. Pranešėja Gelžinytė-Litinskienė.

9. Dėl Valstybės tarnautojų tarnybinės veiklos vertinimo komisijos sudarymo ir įgaliojimų suteikimo. Pranešėja Gelžinytė-Litinskienė.

10. Dėl Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos nuostatų patvirtinimo“ pakeitimo. Pranešėja A. Daujotienė.

11. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-167 „Dėl Neveiksnių asmenų būklės peržiūrėjimo komisijos sudėties patvirtinimo“ pakeitimo. Pranešėja A. Daujotienė.

12. Dėl vietinio reikšmingumo lygmens kultūros paveldo objektų, įrašytų į Lietuvos Respublikos kultūros vertybių registrą, skelbimo Klaipėdos miesto savivaldybės saugomais kultūros paveldo objektais. Pranešėjas V. Juška.

13. Dėl pritarimo Klaipėdos miesto dalyvavimui 2021 metų „Europos jaunimo sostinė“ titulo konkurse. Pranešėja A. Andruškevičiūtė.

14. Dėl Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl Pritarimo partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“ pakeitimo. Pranešėjas L. Dūda.

15. Dėl Savivaldybės būsto fondo ir Savivaldybės socialinio būsto sąrašų patvirtinimo. Pranešėja D. Netikšienė.

16. Dėl atleidimo nuo socialinio būsto nuomos mokesčio mokėjimo. Pranešėja D. Netikšienė.

17. Dėl Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimo. Pranešėjas M. Vitkus.

18. Dėl Šeimos tarybos pirmininko skyrimo. Pranešėja A. Daujotienė.

1. SVARSTYTA. Klaipėdos miesto savivaldybės 2018–2020 metų strateginio veiklos plano patvirtinimas.

Pranešėjas – S. Budinas, Savivaldybės administracijos direktorius. Aiškina, kad pagrindinė strateginio veiklos plano misija yra teikti miesto bendruomenei kokybiškas paslaugas, ir kad tam tikslui įgyvendinti yra nustatyti trys pagrindiniai tikslai: 1. didinti miesto konkurencingumą, kryptingai vystyti infrastruktūrą, sudarant sąlygas verslui; 2. kurti mieste patrauklią švarią ir saugią gyvenamąją aplinką; 3. užtikrinti gyventojams aukštą švietimo, kultūros, sveikatos, sporto ir socialinės apsaugos paslaugų kokybę ir prieinamumą. Pagal visus šiuo tikslus yra sudaryta 13 programų, kuriose yra numatytos priemonės. Visos programos buvo pristatytos komitetams svarstyti. Komitetai pateikė pastabas, Savivaldybės administracija jas išnagrinėjo ir pateikė suvestinę, kurioje išdėstyta Savivaldybės administracijas pozicija dėl komitetų siūlymų.

Miesto ūkio ir aplinkosaugos komitetas siūlo:

- pakoreguoti Puodžių gatvės rekonstravimo įgyvendinimo laiką.

Savivaldybės administracija sutinka su pastaba ir siūlo koreguoti programą, numatant Puodžių gatvės rekonstravimo techninio projekto parengimą 2019 m. (projektavimo pradžia būtų 2018 m., pasiektas rezultatas – parengtas techninis projektas – 2019 m., rekonstrukcijos darbų pradžia – 2020 m.).

- pakoreguoti Tomo ir Pylimo gatvių rekonstravimo įgyvendinimo laiką.

Savivaldybės administracija siūlo nekoreguoti programos, nes Tomo gatvės atskyrimas nuo Pylimo gatvės ir projektavimas atskirai nebūtų ekonomiškai pagrįstas veiksmas – gatvei projektuoti vis tiek reikėtų praeiti sudėtingas derinimo procedūras, atlikti archeologinius tyrimus, nes ji yra paveldo teritorijoje. Nesutvarkius abiejų gatvių (Tomo ir Pylimo g.) kartu, nebūtų juntamas efektas.

- į 6-ą programą įtraukti naują papriemonę „Automobilių stovėjimo aikštelės įrengimas šalia Naujojo uosto g. ir S. Daukanto g. sankryžos“.

Savivaldybės administracija siūlo nekoreguoti programos. Sklypuose, kuriuos nurodė komiteto nariai – Naujojo uosto 15B ir Naujojo uosto 15 C šiuo metu negalima projektuoti aikštelės, nes sklypas Naujojo uosto 15B yra komercinės paskirties (norint įrengti automobilių stovėjimo aikštelę, sklypas turi būti infrastruktūros paskirties), o sklypas Naujojo uosto 15C yra infrastruktūros paskirties, tačiau yra iki 2027 m. išnuomotas per aukcioną.

- pakoreguoti priemonės Stipendijų mokėjimas kultūros ir meno kūrėjams, mentoriams, rezidentams rodiklį numatant 2018 m. mokėti ne 21, o 7 stipendijas.

Savivaldybės administracija siūlo nekoreguoti programų, nes dalis stipendijų kultūros ir meno kūrėjams jau yra paskirstytos anksčiau, taip pat paskelbus konkursą, jau yra surinktos paraiškos 2018 m. Dėl Kūno kultūros ir sporto plėtros programoje numatytos priemonės – 2018 m. bus rengiami ir teikiami savivaldybės tarybai svarstyti dokumentai dėl sportininkų stipendijų skyrimo tvarkos keitimo bei stipendijų didinimo.

- į 10-ą programą įtraukti priemonę „Tautinių kostiumų įsigijimas ikimokyklinio ugdymo įstaigoms.

Savivaldybės administracija siūlo nekoreguoti programos. Ugdymo įstaigos gali įsigyti reikiamą aprangą iš 2 proc. paramos lėšų. Be to, siūlyme nebuvo pateikta informacijos apie tautinių kostiumų kiekį ir įsigijimo kaštus.

- biudžetinių įstaigų vadovams rekomenduoti padidintas lėšas biudžetinių įstaigų darbo užmokesčio fondui naudoti darbuotojų atlyginimų dalies didinimui.

Savivaldybės administracija atsižvelgusi į siūlymus pakoregavo sprendimo projektą ir numatė didesnes išlaidas biudžetinių įstaigų darbuotojų darbo užmokesčiui (numatytos papildomai 8 proc. didesnės išlaidos, siekiant užtikrinti tarnybinių atlyginimų pastoviosios dalies padidinimą, 7 proc. didesnės išlaidos biudžetinių įstaigų darbuotojų darbo užmokesčiui (kintamajai daliai) buvo įskaičiuotos į programas pirminiame strateginio veiklos plano projekte).

Finansų ir ekonomikos komitetas siūlo:

- pakoreguoti 3-ą programą, išbraukiant priemonės Savivaldybės administracijos veiklos užtikrinimas produkto vertinimo kriterijų „Parengta seniūnijų steigimo poreikio galimybių studija, vnt.“ ir siūlyti seniūnijų steigimo poreikį nagrinėti įgyvendinant priemonę „Savivaldybės administracijos organizacinės struktūros tobulinimas“.

Savivaldybės administracija siūlymui pritaria.

- pakoreguoti 5-os priemonės „Dviračių ir pėsčiųjų takų plėtra papriemonės Pėsčiųjų ir dviračių tilto tarp Tauralaukio ir Žolynų kvartalo įrengimas“ pavadinimą į „Dviračių ir pėsčiųjų takų plėtra papriemonės Pėsčiųjų ir dviračių tilto tarp Tauralaukio ir Žolynų kvartalo įrengimas“.

Savivaldybės administracija siūlymui pritaria.

Sveikatos ir socialinių reikalų komitetas siūlo įtraukti papildomą priemonę į 10-ą programą, kuri yra susijusi su išmaniųjų klasių įrengimu bendrojo lavinimo mokyklose.

Kadangi ši pastaba yra susijusi su Kultūros, švietimo ir sporto komiteto pateikta pastaba „Prašyti savivaldybės administracijos parengti „Ikimokyklinių ir bendrojo ugdymo mokyklų mokymo įrangos modernizavimas, diegiant išmanius IT sprendimus“ programą ir pristatyti Kolegijos posėdyje“, Savivaldybės administracija siūlo išmaniųjų klasių įrengimą integruoti į numatytą rengti programą.

Kiti komitetų siūlymai yra susiję su siūlymu didinti biudžetinių įstaigų darbuotojų darbo užmokestį.

Savivaldybės administracija siūlo atlikti ir papildomas korekcijas Klaipėdos miesto savivaldybės 2018-2020 metų strateginio veiklos plano 13-oje programoje, nes BĮ Klaipėdos miesto visuomenės sveikatos biuras rengiasi teikti paraišką, siekiant gauti finansavimą projektui „Žaidimų paradigma, o VšĮ „Klaipėdos sveikatos priežiūros centras“ teiks paraišką projektui „Socialinės paramos priemonių teikimas tuberkulioze sergantiems Klaipėdos miesto gyventojams, tikimasi gauti ES finansavimą pagal priemonę „Priemonių, gerinančių ambulatorinių sveikatos priežiūros paslaugų prieinamumą tuberkulioze sergantiems asmenims, įgyvendinimas“. Pasikeitus aplinkybėms, gavus Konkurencijos tarybos išaiškinimą, siūloma koreguoti 5-ą programą, keičiant 010104 priemonės pavadinimą į „Projekto "Komunalinių atliekų tvarkymo infrastruktūros plėtra Klaipėdos miesto, Skuodo ir Kretingos rajonų bei Neringos savivaldybėse“ įgyvendinimas“ ir keičiant asignavimų valdytoją.

Savivaldybės administracija taip pat siūlo atlikti korekcijas dėl techninių klaidų ištaisymo.

Pertrauka.

A. Grublys sako, kad Miesto plėtros ir strateginio planavimo komitetas šį sprendimo projektą svarstė tris kartus. Savivaldybės administracija, trečią kartą svarstant projektą, pristatė visų komitetų apibendrintas pastabas, todėl komitetas siūlo pritarti sprendimo projektui.

A. Cesiulis sako, kad Kultūros, švietimo ir sporto komitetas sprendimo projektui pritarė bendru sutarimu.

A. Vaišvila sako, kad Miesto ūkio ir aplinkosaugos komitetas, išklausęs Savivaldybės administracijos aiškinimą dėl komitetų pastabų, pritaria Savivaldybės administracijos siūlymams.

R. Taraškevičius sako, kad Finansų ir ekonomikos komitetas projektą svarstė keletą kartų, pastabos buvo išsakytos, į jas Savivaldybės administracija atsižvelgė. Savo vardu linki Savivaldybės administracijai sumobilizuoti visas pajėgas, siekiant kad strateginis veiklos planas būtų įgyvendintas, ir kad metų pabaigoje nereikėtų kalbėti, jog kažkas yra nepadaryta.

V. Grubliauskas sako, kad yra gauti dviejų frakcijų pasiūlymai, kurie buvo pateikti Tarybos reglamento nustatyta tvarka ir su kuriais Tarybos nariai turėjo galimybę susipažinti. Kadangi strateginis veiklos planas yra išskirtinės svarbos dokumentas, mano, jog būtų logiška, kad visi siūlymai turėtų būti apsvarstyti nors komitetuose. Siūlo Tarybai pirmiausia apsispręsti, ar Taryba imasi nagrinėti pateiktus frakcijų siūlymus.

R. Taraškevičius siūlo šiandien nenagrinėti frakcijų siūlymų, nes įsigilinti į siūlymus per tokį trumpą laiką yra sudėtinga, o nepasitarus su komitetais priimti sprendimus irgi nėra gerai. Siūlo įpareigoti Savivaldybės administraciją frakcijų siūlymus išnagrinėti ir pateikti savo išvadas kitam Tarybos posėdžiui, svarstant biudžetą.

V. Žvikienė pritaria R. Taraškevičiaus siūlymui, kad reikalinga įvertinti frakcijų siūlymus. Reglamento 82.2 punktas būtent ir sako, kad užregistravimas ne vėliau nei 24 valandos iki posėdžio yra tik vienas iš kriterijų. Rengėjų, ekspertų ir atitinkamų sričių specialistų vertinimas yra būtinas, taip pat kaip ir svarstymas komitetuose. Pritartų, kad siūlymų paketas būtų pateiktas protokoliniu pavedimu Savivaldybės administracijai įvertinti. Sako, kad prie strateginio veiklos plano bus grįžtama, tuomet ir bus galima profesionaliai svarstyti dėl plano korekcijos.

N. Puteikienė sako, kad Savivaldybės administracijos ir mero pateikti pasiūlymai taip pat nebuvo derinti su bendruomenėmis. Todėl mano, kad būtų logiška juos derinti su bendruomenėmis, o jos pasiūlymą – su komitetais. Pritaria kolegų pasiūlymui svarstyti jos siūlymą visuose komitetuose.

N. Puteikienė, „Puteikis plius“ frakcijos vardu, prašo 5 minučių pertraukos.

Pertrauka.

N. Puteikienė sako, kad „Puteikis plius“ frakcija siūlo Tarybai priimti protokolinį pavedimą: pavesti Savivaldybės administracijai ir Savivaldybės tarybos komitetams išnagrinėti frakcijos „Puteikis plius“ pasiūlymą ir pateikti atsakymą dėl šio siūlymo įtraukimo į Strateginį veiklos planą artimiausio Tarybos posėdžio metu.

A. Barbšys sako, kad Tėvynės sąjungos-Lietuvos krikščionių demokratų frakcija dėl trijų savo pasiūlymų (2, 3, 4), kurių įgyvendinimui reikėtų papildomų lėšų jau šiais metais, siūlo priimti protokolinį pavedimą Savivaldybės administracijai: pateikti Strateginio veiklos plano pakeitimą kartu su biudžetu kitam Tarybos posėdžiui. Du frakcijos siūlymus (1, 5), kuriems nereikalingos papildomos lėšos, svarstyti šiandien.

V. Grubliauskas sako, kad neapsvarsčius pateiktų siūlymų, ir priėmus dėl jų sprendimus, galima pridaryti klaidų.

V. Grubliauskas siūlo apsispręsti dėl pritarimo „Puteikis plius“ frakcijos siūlymo svarstymui šiame Tarybos posėdyje. Balsavimu (už – 8, prieš – 14, susilaiko – 8) nepritarta siūlymo svarstymui.

V. Grubliauskas siūlo apsispręsti dėl pritarimo Tėvynės sąjungos-Lietuvos krikščionių demokratų frakcijos siūlymų svarstymui šiame Tarybos posėdyje. Balsavimu (už – 8, prieš – 18, susilaiko – 2) nepritarta siūlymų svarstymui.

V. Žvikienė siūlo sujungti abiejų frakcijų siūlymus ir suformuluoti, kad siūlymai būtų įvertinti Savivaldybės administracijoje bei apsvarstyti politiniame lygmenyje, tuomet pateikti Tarybos nariams.

A. Grublys siūlo neapsiriboti, kad siūlymai būtų svarstomi būtinai vasario mėnesio Tarybos posėdyje, o tiesiog įpareigoti Savivaldybės administraciją tai padaryti artimiausiu metu.

A. Barbšys sako, kad dėl siūlymų turėtų būti apsispręsta vasario mėnesio Taryboje.

J. Simonavičiūtė sako, kad opozicija siūlyti priemones gali visus metus. Savivaldybės administracijoje veikia Strateginės plėtros grupė, kuri pastoviai vertina visas siūlomas priemones. Strateginis veiklos planas koreguojamas keturis kartus per metus, todėl politikų pateiktas priemones, po Savivaldybės administracijos vertinimo, turėtų įvertinti ir komitetai.

N. Puteikienė kalba frakcijos vardu. Sako, kad frakcija, vertindama pateiktą Strateginės veiklos planą, susilaikys balsuodama. Teigia, kad šis Strateginis veiklos planas yra valdančiosios daugumos strateginis planas, bet ne Klaipėdos miesto bendruomenės strateginis planas.

A. Barbšys sako, kad frakcijos pirmuoju siūlymu, siūloma 4-oje programoje neįtraukti naujos priemonės (02) – Miesto ekonominės plėtros galimybių pristatymas interneto portaluose, Lėšų poreikis biudžetiniams 2018-2020 metams po 150 tūkst. eurų, už kuriuos siūloma sukurti ir viešinti informacinių vienetų respublikinės interneto naujienų portaluose ir interneto naujienų portalų Facebook paskyrose, 180 kartų.

V. Žvikienė sako, kad frakcijos, norėdamos, kad būtų svarstomi jų pasiūlymai, turėjo pateikti alternatyvius sprendimų projektus. Pažymi, kad Sveikatos ir socialinių reikalų komitete, pritariant Finansų ir ekonomikos komiteto pastabai, buvo priimtas nutarimas, kuriuo siūloma išanalizuoti visų sričių darbuotojų darbo užmokesčius, o svarstant klausimą dėl sutaupytų Socialinės atskirties mažinimo programos lėšų, grįžti ir peržiūrėti socialinių darbuotojų darbo užmokestį. Siūlo pritarti pateiktam sprendimo projektui.

A. Barbšys, Tėvynės sąjungos-Lietuvos krikščionių demokratų frakcijos vardu, prašo 5 minučių pertraukos.

Pertrauka.

A. Barbšys kalba frakcijos vardu. Sako, kad frakcijos nariai nedalyvaus balsavime, kadangi frakcijai nebuvo suteikta galimybė pristatyti ir apsvarstyti Taryboje frakcijos teikiamus pasiūlymus.

V. Grubliauskas primena Savivaldybės tarybos reglamento 84.2 papunkčio nuostatą: „Dalyvaujančių posėdyje Tarybos narių balsų dauguma arba bendru pritarimu gali būti priimami protokoliniai pavedimai. Protokolinių pavedimų projektai turi būti suformuluoti raštu ir užregistruoti Sekretoriate ne vėliau kaip 24 valandos iki posėdžio pradžios“. Vadovaujantis šia Reglamento nuostata protokolinio pavedimo negali būti. Tačiau pažymi, kad Taryba nenubraukia frakcijų siūlymų. Savivaldybės administracija turi įvertinti jų turinį, o jį įvertinusi, pateikti išvadas Tarybai.

V. Grubliauskas siūlo apsispręsti dėl pritarimo Savivaldybės administracijos apibendrintiems, siūlomiems pakeitimams. Bendru sutarimu pritarta siūlomiems pakeitimams.

V. Grubliauskas siūlo balsuoti dėl sprendimo projekto priėmimo su pakeitimu.

NUSPRĘSTA. Pritarti sprendimo projektui (su pakeitimais). Priimti sprendimą dėl Klaipėdos miesto savivaldybės 2018–2020 metų strateginio veiklos plano patvirtinimo:

„1. Patvirtinti Klaipėdos miesto savivaldybės 2018–2020 metų strateginį veiklos planą (pridedama).

2. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 20, prieš – 0, susilaiko – 4.

2. SVARSTYTA. Klaipėdos miesto savivaldybės administracijos direktoriaus pavaduotojo skyrimas.

Pranešėjas – S. Budinas, Savivaldybės administracijos direktorius. Sako, kad nuo 2018 m. sausio 2 d. atsilaisvino Savivaldybės administracijos direktoriaus pavaduotojo pareigybė, todėl siekiant tinkamai organizuoti Klaipėdos miesto savivaldybės administracijos darbą į pareigas nuo 2018 m. sausio 29 d. siūlo Olegą Mariničių (Oleg Marinič), meras teikia Tarybai. Sprendimo projekto 2 punktu siūlo už įprastą darbo krūvį viršijančią veiklą direktoriaus pavaduotojui skirti 40 procentų priemoką.

O. Mariničius prisistato, atsako į Tarybos narių klausimus.

A. Barbšys sako, kad kandidatas nėra dirbęs jokio politinio darbo, nėra dirbęs administracijoje, todėl iškart nepradės pilnai dirbti. Nepritaria 40 procentų priedo skyrimui.

N. Puteikienė sako, kad frakcija nepalaikys kandidatūros, nes mano, kad šis asmuo apie miestiečių lėšas negalvos, o galvos apie tai, kaip jas geriau išleisti ir pagerinti liberalų bei koalicijos įvaizdį.

R. Taraškevičius siūlo pritarti kandidatūrai ir balsuoti.

V. Grubliausko siūlymu Tarybos nariai (bendru sutarimu) patvirtina slapto balsavimo biuletenio pavyzdį su pakeitimu.

V. Grubliausko siūlymu Tarybos nariai (bendru sutarimu) patvirtina Balsų skaičiavimo komisijos protokolo pavyzdį.

V. Grubliauskas sako, kad Balsų skaičiavimo komisijoje, pasikeitus Tarybos sudėčiai, nėra frakcijos „Puteikis plius“ atstovo.

N. Puteikienė praneša, kad į Balsų skaičiavimo komisiją frakcija siūlo M. Gylį.

V. Grubliauskas siūlo apsispręsti dėl komisijos sudėties papildymo. Bendru sutarimu pritarta Balsų skaičiavimo komisijos sudėčiai:

1. Algirdas Grublys (Lietuvos Respublikos liberalų sąjūdis),

2. Valdemaras Anužis (Lietuvos socialdemokratų frakcija,)

3. Jolanta Skrabulienė (Politinė partija Rusų aljansas),

4. Mindaugas Gylys (Frakcija „Puteikis plius“),

5. Tomas Meškinis (Tėvynės sąjunga – Lietuvos krikščionių demokratų frakcija),

6. Aldona Staponkienė (Partija „Tvarka ir teisingumas“).

Balsų skaičiavimo komisijos pirmininkas – Algirdas Grublys.

Balsų skaičiavimo komisijos sekretorė – Aldona Staponkienė.

Vyksta slapto balsavimo procedūra. Balsų skaičiavimo komisijos pirmininkas A. Grublys paskelbia slapto balsavimo rezultatus dėl Klaipėdos miesto savivaldybės administracijos direktoriaus pavaduotojo skyrimo. Balsavimu (už – 20, prieš – 6, susilaikė – 2) Savivaldybės administracijos direktoriaus pavaduotoju paskirtas Olegas Mariničius.

V. Grubliausko siūlymu (bendru sutarimu) patvirtinami balsavimo rezultatai dėl Klaipėdos miesto savivaldybės administracijos direktoriaus pavaduotojo skyrimo.

V. Grubliauskas siūlo balsavimu apsispręsti dėl pritarimo siūlymui skirti Klaipėdos miesto savivaldybės administracijos direktoriaus pavaduotojui 40 procentų priemoką už įprastą darbo krūvį viršijančią veiklą. Balsavimu (už – 20, prieš – 4, susilaiko – 5) pritarta siūlymui.

NUSPRĘSTA. Pritarti sprendimo projektui (su pakeitimais). Priimti sprendimą dėl Klaipėdos miesto savivaldybės administracijos direktoriaus pavaduotojo skyrimo:

„1. Skirti Olegą Mariničių (Oleg Marinič) į Klaipėdos miesto savivaldybės administracijos direktoriaus pavaduotojo A lygio 17 kategorijos pareigas nuo 2018 m. sausio 29 d.

2. Skirti Klaipėdos miesto savivaldybės administracijos direktoriaus pavaduotojui 40 procentų priemoką už įprastą darbo krūvį viršijančią veiklą.“

BALSUOTA: už – 21, prieš – 2, susilaiko – 6.

Pertrauka.

3. SVARSTYTA**.** Pritarimas galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos, Miesto plėtros ir strateginio planavimo, Sveikatos ir socialinių reikalų bei Kultūros, švietimo ir sporto komitetai. Taip pat yra gauti: Kontrolės ir audito tarnybos išvada, Savivaldybės administracijos raštas dėl Koncesijos sutarties projekto tikslinimo, N. Puteikienės siūlymas išbraukti iš darbotvarkės šį klausimą.

E. Simokaitis informuoja, kad 2018-01-05 buvo gauta Finansų ministerijos išvada. Savivaldybės administracija atsižvelgė į išvadoje nurodytas pastabas ir patikslino Koncesijos sutarties projektą. Koncesijos sutarties projektą tikslinti siūloma siekiant nurodyti, kad dėl žemės sklypo Dubysos g. 12 nuomos sutarties sudarymo koncesininkas turės kreiptis į suteikiančiąją instituciją. Siūlo patikslinti Koncesijos sutarties projekto 8.2 papunktį ir jį išdėstyti taip:

„8.2. Ne vėliau kaip per 10 (dešimt) dienų nuo nuomos (patikėjimo (jei taikoma)) sutarties, sudarytos dėl Daugiafunkcio centro valdymo ir naudojimo, įsigaliojimo momento Koncesininkas privalo kreiptis į Suteikiančiąją instituciją dėl Žemės sklypo nuomos sutarties sudarymo. Nuomos (patikėjimo (jei taikoma)) sutarties ir Žemės sklypo nuomos sutarties terminai turi sutapti. Koncesininkas privalo atlikti Investicijas, kurios yra numatytos Sutartyje ir Pasiūlyme. Koncesininkas negali bet kokiu būdu suvaržyti savo teisių į Žemės sklypo nuomos teises be atskiro rašytinio Suteikiančiosios institucijos (ar kitos institucijos, sudariusios Žemės sklypo nuomos sutartį) sutikimo.“.

A. Barbšys sako, kad baseinas Klaipėdai yra reikalingas, tačiau abejoja, ar yra pasirinktas geriausias baseino valdymo būdas.

V. Čepas sako, jog reikia stengtis, kad baseinas pradėtų veikti kuo greičiau ir klaipėdiečiai galėtų naudotis baseino paslaugomis.

A. Cesiulis sako, kad Kultūros, švietimo ir sporto komitetas sprendimo projektui pritarė be pastabų, siūlo pritarti ir Tarybai.

J. Simonavičiūtė sako, kad toks daugiafunkcinio sveikatingumo centro valdymo būdas pasirinktas todėl, kad perdavus jį valdyti ir naudoti privačiam operatoriui, jis veiks rinkos sąlygomis, ir jį valdys tas, kas moka valdyti baseino paslaugas.

V. Titovas sako, kad balsuos prieš sprendimo projektą. Mano, kad tikslinga būtų nustatyti baseino paslaugos kainą klaipėdiečiams, kad miestiečiai galėtų pigiau naudotis šia paslauga.

A. Šulcas siūlo pritarti sprendimo projektui.

A. Vildžiūnas pritaria sprendimo projektui.

L. Petraitienė sako, kad pritaria sprendimo projektui, tačiau norėtų, kad klaipėdiečiams baseino paslaugos kaina būtų prieinama.

V. Grubliauskas sako, kad vykdant konkursą buvo gautas vienas pasiūlymas atitinkantis Konkurso sąlygas. Savivaldybės administracija parengė Koncesijos sutarties projektą, atsižvelgiant į Konkurso derybų rezultatus ir į galutinį Konkurso dalyvio pasiūlymą.

V. Grubliauskas siūlo apsispręsti dėl pritarimo Savivaldybės administracijos siūlymui patikslinti Koncesijos sutarties projekto 8.2 papunktį. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl pritarimo galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui:

„1. Pritarti galutiniam Koncesijos sutarties dėl Klaipėdos daugiafunkcio sveikatingumo centro valdymo ir naudojimo koncesijos suteikimo ir vykdymo projektui (pridedama).

2. Pavesti Klaipėdos miesto savivaldybės administracijos direktoriui pasirašyti 1 punkte nurodytą sutartį.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 1, susilaiko – 2.

4. SVARSTYTA. Savivaldybės būstų pardavimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui Finansų ir ekonomikos bei Sveikatos ir socialinių reikalų komitetai pritarė be pastabų, tačiau yra gautas Savivaldybės administracijos raštas dėl projekto koregavimo.

E. Simokaitis prašo leisti pataisyti sprendimo projekte neteisingai nurodytą sprendimo apskundimo tvarką ir ją išdėstyti taip:

„Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose per vieną mėnesį nuo šio sprendimo įteikimo suinteresuotai šaliai dienos.“

V. Grubliauskas siūlo apsispręsti dėl pritarimo siūlomam pakeitimui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl savivaldybės būstų pardavimo:

Parduoti savivaldybei nuosavybės teise priklausančius būstus:

„1. V. V., (duomenys neskelbtini), Klaipėda, 31/100 būsto dalis, 19,85 kv. metro ploto, su bendro naudojimo patalpomis, bendras plotas – 64,05 kv. metro, unikalus Nr. (duomenys neskelbtini), namo statybos metai – 1973. Kaina – 9 478,00 Eur (devyni tūkstančiai keturi šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą;

2. R. D., (duomenys neskelbtini), Klaipėda, 54,10 kv. metro ploto, su bendro naudojimo patalpomis, būsto dalis, bendras būsto plotas – 77,97 kv. metro, unikalus Nr. (duomenys neskelbtini), namo statybos metai – 1976. Kaina – 20 478,00 Eur (dvidešimt tūkstančių keturi šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą;

3. J. S., (duomenys neskelbtini), Klaipėda, 23,87 kv. metro ploto, su bendro naudojimo patalpomis, būsto dalis, bendras būsto plotas – 77,97 kv. metro, unikalus Nr. (duomenys neskelbtini), namo statybos metai – 1976. Kaina – 15 478,00 Eur (penkiolika tūkstančių keturi šimtai septyniasdešimt aštuoni eurai 00 ct), iš jų 78,00 Eur (septyniasdešimt aštuoni eurai 00 ct) – už būsto vertės nustatymą.“

BALSUOTA: už – 23, prieš – 0, susilaiko – 1.

5. SVARSTYTA. Nekilnojamojo turto nurašymas ir griovimas.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl nekilnojamojo turto nurašymo ir griovimo:

„1. Nurašyti pripažintą netinkamu (negalimu) naudoti Klaipėdos miesto savivaldybei nuosavybės teise priklausantį nekilnojamąjį turtą – pastatus – sandėlius, kurie trukdo statyti naujus arba rekonstruoti esamus statinius arba teritorijas (priedas).

2. Pavesti Klaipėdos miesto savivaldybės administracijai organizuoti šio sprendimo 1 punkte nurodyto turto griovimo darbus.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 0.

6. SVARSTYTA. Pritarimas vandens tiekimo ir nuotekų tvarkymo infrastruktūros objektų statybos sutarčių formoms.

Pranešėjas – E. Simokaitis, Turto skyriaus vedėjas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl pritarimo vandens tiekimo ir nuotekų tvarkymo infrastruktūros objektų statybos sutarčių formoms:

„1. Pritarti pridedamoms:

1.1. Vandens tiekimo ir nuotekų tvarkymo infrastruktūros objektų statybos sutarties formai Nr. 1 (kai objektas registruojamas statytojo vardu ir per sutartą terminą perleidžiamas savivaldybės nuosavybėn);

1.2. Vandens tiekimo ir nuotekų tvarkymo infrastruktūros objektų statybos sutarties formai Nr. 2 (kai objektas registruojamas statytojo vardu ir per sutartą terminą perleidžiamas savivaldybės nuosavybėn su statytojo teise gauti kompensaciją iš prisijungiančių asmenų).

2. Nustatyti, kad pagal 1 punkte nurodytas sutartis:

2.1. viešojo geriamojo vandens tiekimo ir nuotekų tvarkymo infrastruktūra projektuojama ir statoma statytojo (užsakovo) lėšomis;

2.2. statytojo (užsakovo) pastatyta viešojo geriamojo vandens tiekimo ir nuotekų tvarkymo infrastruktūra neatlygintinai perduodama savivaldybės nuosavybėn.

3. Pavesti Klaipėdos miesto savivaldybės administracijos direktoriui, prieš sudarant sutartis pagal šio sprendimo 1 punkte nurodytas formas, priimti sprendimus dėl statytojo (užsakovo) statomo viešojo geriamojo vandens tiekimo ir nuotekų tvarkymo infrastruktūros objekto nuosavybės teisių perleidimo savivaldybės ar viešojo geriamojo vandens tiekėjo nuosavybėn ir infrastruktūros objektų finansavimo šaltinių, vadovaujantis šiuo savivaldybės tarybos sprendimu.

4. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 24, prieš – 0, susilaiko – 0.

7. SVARSTYTA**.** Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimas.

Pranešėja – L. Prižgintienė, Švietimo skyriaus vedėja. Aiškina, kad siekiant išspręsti gyventojų eilių prie mokyklų prašymų teikimo metu problemą, šiuo sprendimo projektu nustatoma, kad prašymus registruotais laiškais asmenys mokykloms gali siųsti iš anksto ir kad pirmąją prašymų priėmimo dieną pirmiausia bus įregistruojami šią dieną išsiųsti ar iki šios dienos registruotais laiškais atsiųsti prašymai. Priėmus šį sprendimą, gyventojus galima bus paskatinti plačiau naudotis teise prašymus mokykloms teikti registruotais laiškais, bus išvengta didelių eilių prie mokyklų bei bus užtikrintas su priėmimu susijusių dokumentų pateikimo aiškumas.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

R. Taraškevičius prašo atkreipti dėmesį į Vakarų Lietuvos tėvų forumo atstovės išsakytas pastabas dėl priėmimo į mokyklas tvarkos viešinimo.

L. Prižgintienė sako, kad svarstant klausimą dėl tvarkos aprašo 10 punkto pastabų nebuvo gauta nei iš visuomenės, nei iš Švietimo tarybos.

J. Simonavičiūtė sako, kad prašymo padavimo data nenusako patekimo į mokyklą vietos, nes eiles sudarinėja mokyklų priėmimo komisijos.

A. Barbšys sako, jog nėra gerai, kad teisės aktų vertinimą atlieka to paties skyriaus specialistai.

A. Cesiulis mano, kad priėmimo į bendrojo lavinimo mokyklas tvarkos išplėstinis išaiškinimas turėtų būti paskelbtas plačiau – žiniasklaidoje, mokyklose.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2016 m. gruodžio 22 d. sprendimo Nr. T2-296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“ pakeitimo:

„1. Pakeisti Priėmimo į Klaipėdos miesto savivaldybės bendrojo ugdymo mokyklas tvarkos aprašą, patvirtintą Klaipėdos miesto savivaldybės tarybos 2016 m. gruodžio 22 d. sprendimu Nr. T2‑296 „Dėl Priėmimo į Klaipėdos miesto savivaldybės bendrojo ugdymo mokyklas tvarkos aprašo patvirtinimo“:

1.1. pakeisti 10 punktą ir jį išdėstyti taip:

„10. Prašymai mokykloms teikiami asmeniškai ar registruotu laišku. Asmeniškai prašymai teikiami Aprašo 11 punkte nustatytais terminais. Jie įregistruojami pateikimo metu. Registruotu laišku prašymus galima siųsti anksčiau, nei numatyta Aprašo 11 punkte. Pirmąją prašymų registravimo dieną mokyklose pirmiausia įregistruojami registruotu laišku atsiųsti prašymai, kurių išsiuntimo data (patvirtinta ant voko pašto antspaudu) yra ne vėlesnė ar ta pati kaip pirmoji prašymų priėmimo diena. Vėliau asmeniškai ar registruotais laiškais gauti prašymai mokyklose registruojami tokia pat tvarka.“;

1.2. pakeisti 40 punktą ir jį išdėstyti taip:

„40. Kartu su prašymu pateikiami šie priėmimo dokumentai:

40.1. pageidaujančio mokytis asmens tapatybę patvirtinantis dokumentas (jo kopija);

40.2. pirmumo teisę liudijantys dokumentai (jų kopijos);

40.3. specialiuosius ugdymosi poreikius įrodantys dokumentai (jų kopijos) švietimo ir mokslo ministro nustatyta tvarka;

40.4. įgyto išsilavinimo pažymėjimas ar dokumentai, liudijantys turimus mokymosi pasiekimus (jų kopijos). Jeigu asmuo nebaigė žemesnio lygmens ugdymo programos, išsilavinimo pažymėjimas mokyklai pateikiamas baigus programą.“;

1.3. pakeisti 42 punktą ir jį išdėstyti taip:

„42. Prašymai mokykloje registruojami prašymų registravimo knygoje (registre), kurioje turi būti šios skiltys: pildymo data, asmeniškai pateikto prašymo įregistravimo data, registruotu laišku pateikto prašymo įregistravimo (išsiuntimo) data, pageidaujančio mokytis asmens vardas ir pavardė, gyvenamosios vietos adresas, pageidaujama mokytis klasė, pastabos apie taikomą priėmimo pirmumą, žyma apie priėmimą (nepriėmimą).“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 0.

8. SVARSTYTA. Pareiginės algos pastoviosios dalies koeficientų nustatymas švietimo įstaigų vadovams.

Pranešėja – I. Gelžinytė-Litinskienė, Personalo skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Kultūros, švietimo ir sporto komitetai.

NUSPRĘSTA. Pritarti sprendimo projektui. Priimti sprendimą dėl pareiginės algos pastoviosios dalies koeficientų nustatymo švietimo įstaigų vadovams:

„1. Nustatyti nuo 2018 m. sausio 1 d. pareiginės algos pastoviosios dalies koeficientus šiems Klaipėdos miesto švietimo įstaigų vadovams:

1.1. Linai Logvinovienei, Klaipėdos Sendvario progimnazijos direktorei, – 10,41 baziniais dydžiais;

1.2. Edmundui Kvederiui, Klaipėdos „Smeltės“ progimnazijos direktoriui, – 9,88 (9,41 + 5 %) baziniais dydžiais;

1.3. Editai Andrijauskienei, Klaipėdos Litorinos mokyklos direktorei, – 10,55 (9,17 + 15 %) baziniais dydžiais;

1.4. Ritai Bružienei, Klaipėdos Marijos Montessori mokyklos-darželio direktorei, – 9,91 baziniais dydžiais;

1.5. Raimondai Pintverienei, Klaipėdos „Saulutės“ mokyklos-darželio direktorei, – 9,91 baziniais dydžiais;

1.6. Marinai Degtiar, Klaipėdos lopšelio-darželio „Putinėlis“ direktorei, – 7,87 baziniais dydžiais;

1.7. Rasai Žemgulienei, Klaipėdos lopšelio-darželio „Atžalynas“ direktorei, – 8,81 baziniais dydžiais;

1.8. Antaninai Šereivienei, Klaipėdos lopšelio-darželio „Žiogelis“ direktorei, – 8,81 baziniais dydžiais;

1.9. Jadvygai Šalnienei, Klaipėdos lopšelio-darželio „Žilvitis“ direktorei, – 8,81 baziniais dydžiais;

1.10. Elenai Plioraitienei, Klaipėdos lopšelio-darželio „Ąžuoliukas“ direktorei, – 8,81 baziniais dydžiais;

1.11. Ulijanai Petraitienei, Klaipėdos pedagoginės psichologinės tarnybos direktorei, – 9,44 (8,21 + 15 %) baziniais dydžiais;

1.12. Raimondai Stirbienei, Klaipėdos pedagogų švietimo ir kultūros centro direktorei, – 8,35 (8,21 + 0,138 BD) baziniais dydžiais.

2. Įgalioti Klaipėdos miesto savivaldybės merą Vytautą Grubliauską įforminti įstaigų vadovų darbo sutartyse šio sprendimo 1 punktu nustatytus pareiginės algos koeficientus.“

BALSUOTA: už – 22, prieš – 0, susilaiko – 0.

9. SVARSTYTA. Valstybės tarnautojų tarnybinės veiklos vertinimo komisijos sudarymas ir įgaliojimų suteikimas.

Pranešėja – I. Gelžinytė-Litinskienė, Personalo skyriaus vedėja. Aiškina, kad sprendimo projektu siekiama sudaryti Valstybės tarnautojų tarnybinės veiklos vertinimo komisiją. Vertinimo komisija sudaroma dvejiems metams iš ne mažiau kaip 5 valstybės tarnautojų, Jei valstybės ar savivaldybės institucijoje ar įstaigoje veikia profesinė sąjunga, vienas vertinimo komisijos narys turi būti jos atstovas.

NUSPRĘSTA. Pritarti sprendimo projektui. Priimti sprendimą dėl Valstybės tarnautojų tarnybinės veiklos vertinimo komisijos sudarymo ir įgaliojimų suteikimo:

„1. Sudaryti šios sudėties Valstybės tarnautojų tarnybinės veiklos vertinimo komisiją (toliau – Komisija):

Dalia Gečienė, Klaipėdos rajono savivaldybės kontrolierė;

Sigitas Karbauskas, Klaipėdos rajono savivaldybės administracijos direktorius;

Danguolė Netikšienė, Klaipėdos miesto savivaldybės ir valstybės darbuotojų profesinės sąjungos narė;

Jolita Stonkuvienė, Šilutės rajono savivaldybės kontrolierė;

Modestas Vitkus, Klaipėdos miesto savivaldybės tarybos ir mero sekretorius.

2. Skirti Komisijos pirmininke Jolitą Stonkuvienę.

3. Pavesti Sigitui Karbauskui atlikti Komisijos pirmininko funkcijas, Komisijos pirmininkui dėl svarbių priežasčių negalint dalyvauti Komisijos darbe.

4. Įgalioti Klaipėdos miesto savivaldybės merą įstatymų nustatyta tvarka įvertinti Klaipėdos miesto savivaldybės kontrolieriaus tarnybinę veiklą.

5. Nustatyti, kad:

5.1. Komisijos posėdžių sekretoriaus pareigas atlieka Klaipėdos miesto savivaldybės administracijos direktoriaus paskirtas valstybės tarnautojas;

5.2. šis sprendimas galioja dvejus metus nuo sprendimo priėmimo.“

BALSUOTA: už – 19, prieš – 0, susilaiko – 3.

10. SVARSTYTA. Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos nuostatų patvirtinimo“ pakeitimas.

Pranešėja – A. Daujotienė, Socialinių reikalų departamento direktorė.

V. Grubliauskas informuoja, kad sprendimo projektas buvo svarstytas Finansų ir ekonomikos bei Sveikatos ir socialinių reikalų komitetuose. Finansų ir ekonomikos komitetas sprendimo projektui pritarė su pastaba: „Klaipėdos miesto savivaldybės seniūnaičių sueigos nuostatų 9 punkto nekoreguoti ir jį išdėstyti taip: „9. Sueiga teisėta, jeigu joje dalyvauja daugiau kaip pusė Savivaldybėje faktiškai išrinktų seniūnaičių. Išplėstinė sueiga yra teisėta, jeigu joje dalyvauja daugiau kaip pusė Išplėstinės sueigos narių, nustatytų šių Nuostatų 31 punkte.“

V. Grubliauskas siūlo apsispręsti dėl pritarimo komiteto siūlomam pakeitimui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2017 m. liepos 27 d. sprendimo Nr. T2-179 „Dėl Klaipėdos miesto savivaldybės seniūnaičių sueigos nuostatų patvirtinimo“ pakeitimo:

„1. Pakeisti Klaipėdos miesto savivaldybės Klaipėdos miesto savivaldybės tarybos 2017 m. liepos 27 d. sprendimą Nr. T2-179 „Dėl Klaipėdos miesto savivaldybės seniūnaičių sueigos nuostatų patvirtinimo“:

1.1. pakeisti pavadinimą ir jį išdėstyti taip:

„DĖL KLAIPĖDOS MIESTO SAVIVALDYBĖS SENIŪNAIČIŲ SUEIGOS IR IŠPLĖSTINĖS SENIŪNAIČIŲ SUEIGOS NUOSTATŲ PATVIRTINIMO“;

1.2. pakeisti 1 punktą ir jį išdėstyti taip:

„1. Patvirtinti Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatus (pridedama).“;

1.3. pakeisti nurodytu sprendimu patvirtintus Klaipėdos miesto savivaldybės seniūnaičių sueigos nuostatus:

1.3.1. pakeisti pavadinimą ir jį išdėstyti taip:

„KLAIPĖDOS MIESTO SAVIVALDYBĖS SENIŪNAIČIŲ SUEIGOS IR IŠPLĖSTINĖS SENIŪNAIČIŲ SUEIGOS NUOSTATAI“;

1.3.2. pakeisti 1 punktą ir jį išdėstyti taip:

„1. Klaipėdos miesto savivaldybės seniūnaičių sueigos ir išplėstinės seniūnaičių sueigos nuostatai (toliau – Nuostatai) reglamentuoja Klaipėdos miesto savivaldybės (toliau – Savivaldybė) seniūnaičių sueigos ir išplėstinės seniūnaičių sueigos kompetenciją, organizavimo ir sprendimų rengimo, svarstymo ir priėmimo tvarką.“;

1.3.3. pakeisti 7 punktą ir jį išdėstyti taip:

„7. Išplėstinė sueiga aptaria ir priima sprendimus dėl:

7.1. savo atstovaujamos Gyvenamosios vietos teritorijos bendruomenių viešųjų poreikių, iniciatyvų finansavimo tikslingumo;

7.2. bendruomeninės veiklos ir partnerystės su Savivaldybės institucijomis stiprinimu;

7.3. viešųjų paslaugų, už kurių teikimą yra atsakinga Savivaldybė, teikimo perdavimo bendruomeninėms ir kitoms nevyriausybinėms organizacijoms;

7.4. atstovų delegavimo dalyvauti Savivaldybės tarybos sudaromų komitetų darbe patariamojo balso teise Lietuvos Respublikos vietos savivaldos įstatymo nustatyta tvarka;

7.5. atstovų delegavimo į Savivaldybės tarybos sudaromų komisijų narius Lietuvos Respublikos vietos savivaldos įstatymo nustatyta tvarka;

7.6. vietos verslumo skatinimo ir dėl kitų tos teritorijos gyventojams rūpimų klausimų.“;

1.3.4. papildyti nauju 33 punktu:

„33. Išplėstinėje seniūnaičių sueigoje, atsižvelgiant į vietos sąlygas ir aplinkybes, patariamojo balso teise gali dalyvauti toje Gyvenamosios vietos teritorijoje veikiančių nevyriausybinių organizacijų, tradicinių religinių bendruomenių atstovai.“;

1.3.5. buvusius 33–36 punktus laikyti atitinkamai 34–37 punktais.

2. Nustatyti, kad šis sprendimas įsigalioja 2018 m. vasario 1 d.

3. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 0.

11. SVARSTYTA. Klaipėdos miesto savivaldybės tarybos 2016 m. birželio 23 d. sprendimo Nr. T2-167 „Dėl Neveiksnių asmenų būklės peržiūrėjimo komisijos sudėties patvirtinimo“ pakeitimas.

Pranešėja – A. Daujotienė, Socialinių reikalų departamento direktorė.

V. Grubliauskas informuoja, kad Sveikatos ir socialinių reikalų komitetas sprendimo projektui pritarė su pakeitimu – pakoreguoti sprendimo projekte nurodytą sprendimo apskundimo tvarką. Atsižvelgusi į komiteto pastabą Savivaldybės administracija siūlo apskundimo tvarką išdėstyti taip: „Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose per vieną mėnesį nuo šio sprendimo įteikimo suinteresuotai šaliai dienos.“

V. Grubliauskas siūlo apsispręsti dėl pritarimo siūlomam pakeitimui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2016 m. birželio 23 d. sprendimo Nr. T2-167 „Dėl Neveiksnių asmenų būklės peržiūrėjimo komisijos sudėties patvirtinimo“ pakeitimo:

„Pakeisti Klaipėdos miesto savivaldybės tarybos 2016 m. birželio 23 d. sprendimą Nr. T2‑167 „Dėl Neveiksnių asmenų būklės peržiūrėjimo komisijos sudėties patvirtinimo“ ir 1 punktą išdėstyti taip:

„1. Patvirtinti Neveiksnių asmenų būklės peržiūrėjimo komisijos (toliau – Komisija) sudėtį:

Danutė Daukantienė, BĮ Neįgaliųjų dienos centro direktorė;

Erika Misiūnaitė, Klaipėdos apygardos teismo teisėjo padėjėja;

Aleksandras Slatvickis, VšĮ Klaipėdos psichikos sveikatos centro vyriausiasis gydytojas;

Raimonda Šoparienė, VšĮ Klaipėdos psichikos sveikatos centro vyriausioji socialinė darbuotoja;

Janina Tulabienė, Lietuvos sutrikusio intelekto žmonių globos bendrijos „Klaipėdos viltis“ pirmininkė.“

BALSUOTA: už – 21, prieš – 0, susilaiko – 0.

V. Grubliauskas informuoja, jog V. Žvikienė pateikė raštišką prašymą dėl nusišalinimo, svarstant ir balsuojant dėl sprendimo projekto „|Dėl vietinio reikšmingumo lygmens kultūros paveldo objektų, įrašytų į Lietuvos Respublikos kultūros vertybių registrą, skelbimo Klaipėdos miesto savivaldybės saugomais kultūros paveldo objektais“.

V. Grubliauskas siūlo apsispręsti dėl pritarimo V. Žvikienės nusišalinimui. Bendru sutarimu pritarta prašymui.

12. SVARSTYTA. Vietinio reikšmingumo lygmens kultūros paveldo objektų, įrašytų į Lietuvos Respublikos kultūros vertybių registrą, skelbimas Klaipėdos miesto savivaldybės saugomais kultūros paveldo objektais.

Pranešėjas – V. Juška, Paveldosaugos skyriaus vedėjas. Aiškina, kad sprendimo projektas buvo svarstytas Finansų ir ekonomikos, Kultūros, švietimo ir sporto bei Miesto plėtros ir strateginio planavimo komitetuose.

Kultūros, švietimo ir sporto komitetas sprendimo projektui pritarė su pastaba: „Prašyti Savivaldybės administracijos kreiptis į Lietuvos Respublikos Seimo narį N. Puteikį inicijuoti įstatymo pataisas, kad valstybės saugomi kultūros paveldo objektai būtų tvarkomi per minimaliai trumpą laikotarpį.“

Savivaldybės administracijos vardu prašo leisti pataisyti sprendimo projekte neteisingai nurodytą apskundimo tvarką ir ją išdėstyti taip:

„Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose per vieną mėnesį nuo šio sprendimo įteikimo suinteresuotai šaliai dienos.“

V. Grubliauskas siūlo apsispręsti dėl pritarimo Savivaldybės administracijos siūlomam pakeitimui. Bendru sutarimu pritarta siūlymui.

V. Grubliauskas siūlo apsispręsti dėl pritarimo Kultūros, švietimo ir sporto komiteto pastabai. Bendru sutarimu pritarta pastabai.

NUSPRĘSTA. Pritarti sprendimo projektui (su pakeitimu). Priimti sprendimą dėl vietinio reikšmingumo lygmens kultūros paveldo objektų, įrašytų į Lietuvos Respublikos kultūros vertybių registrą, skelbimo Klaipėdos miesto savivaldybės saugomais kultūros paveldo objektais:

“1. Lietuvos Respublikos kultūros vertybių registrą, Klaipėdos miesto savivaldybės saugomais kultūros paveldo Paskelbti saugomais vietinio reikšmingumo lygmens kultūros paveldo objektus, įrašytus į objektais (priedas).

2. Skelbti apie šį sprendimą Klaipėdos miesto savivaldybės interneto svetainėje.“

BALSUOTA: už – 22, prieš – 0, susilaiko – 0.

13. SVARSTYTA. Pritarimas Klaipėdos miesto dalyvavimui 2021 metų „Europos jaunimo sostinė“ titulo konkurse.

Pranešėja – A. Andruškevičiūtė, Jaunimo reikalų koordinatorė.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

A. Grublys siūlo sprendimo projekto 2 punkte patikslinti paraiškos parengimo datą, kadangi yra nurodyta 2018 m. sausio 21 d., o Taryba sprendimo projektą svarsto šiandien, 2018 m. sausio
25 d.

V. Grubliauskas siūlo apsispręsti dėl pritarimo siūlymui pakoreguoti sprendimo projekto 2 punktą ir jį išdėstyti taip:

„2. Įpareigoti Klaipėdos miesto savivaldybės administraciją iki 2018 m. sausio 25 d. parengti paraišką Europos jaunimo sostinės 2021 titului gauti.“

Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl pritarimo Klaipėdos miesto dalyvavimui 2021 metų „Europos jaunimo sostinė“ titulo konkurse:

„1. Pritarti Klaipėdos miesto dalyvavimui 2021 metų „Europos jaunimo sostinė“ titulo konkurse.

2. Įpareigoti Klaipėdos miesto savivaldybės administraciją iki 2018 m. sausio 25 d. parengti paraišką Europos jaunimo sostinės 2021 titului gauti.

3. Įgalioti Klaipėdos miesto savivaldybės administracijos direktorių pasirašyti ir pateikti Europos jaunimo sostinės 2021 vardui gauti teikiančio miesto sąžiningumo deklaraciją ir visus kitus dokumentus, susijusius su paraiška, suteikiant jam teisę perįgalioti tai padaryti valstybės tarnautojus, atsakingus už nurodytų dokumentų rengimą.

4. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 0.

V. Grubliauskas informuoja, jog V. Žvikienė pateikė raštišką prašymą dėl nusišalinimo, svarstant ir balsuojant dėl sprendimo projekto „Dėl Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl Pritarimo partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“ pakeitimo“.

V. Grubliauskas siūlo apsispręsti dėl pritarimo V. Žvikienės nusišalinimui. Bendru sutarimu pritarta prašymui.

14. SVARSTYTA. Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl Pritarimo partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“ pakeitimas.

Pranešėjas – L. Dūda, Miesto ūkio departamento direktorius.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Miesto ūkio ir aplinkosaugos komitetai.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. rugsėjo 25 d. sprendimo Nr. T2-255 „Dėl Pritarimo partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“ pakeitimo:

„1. Pakeisti Klaipėdos miesto savivaldybės tarybos 2013 m. rugsėjo 25 d. sprendimą Nr. T2‑255 „Dėl pritarimo Partnerystės sutarčiai ir Klaipėdos miesto energinio efektyvumo didinimo daugiabučiuose namuose programos patvirtinimo“:

1.1. papildyti 4.2 papunktį ir jį išdėstyti taip:

„4.2. Vyturio g. 3, Vyturio g. 7, Vingio g. 35, Laukininkų g. 5 namams – UAB „Laukininkų valda“;“;

1.2. papildyti 4.3 papunktį ir jį išdėstyti taip:

„4.3. Taikos pr. 3, Taikos pr. 9, Sausio 15-osios g. 3, Panevėžio g. 15, Panevėžio g. 19, Kretingos g. 16, Kretingos g. 49, Vilhelmo Berbomo g. 13, Tilžės g. 22, Tilžės g. 33, Kadagių g. 9, Kadagių g. 11, Liepojos g. 2, L. Giros g. 6, Rumpiškės g. 2, Grįžgatvio g. 3 namams – UAB „Paslaugos būstui“;“;

1.3. papildyti 4.4 papunktį ir jį išdėstyti taip:

„4.4. Švyturio g. 8, Pušyno g. 29, Pušyno g. 29A, Sportininkų g. 8, Sportininkų g. 14, Sportininkų g. 16, Sportininkų g. 28, I. Simonaitytės g. 17, Nidos g. 40, Sportininkų g. 19, J. Zauerveino g. 10A, Danės g. 7, J. Janonio g. 4, J. Janonio g. 16, Jūros g. 9, Gulbių g. 2, Pievų Tako g. 12 namams – UAB „Vitės valdos“;“;

1.4. papildyti 4.5 papunktį ir jį išdėstyti taip:

„4.5. Taikos pr. 23, Taikos pr. 27, Taikos pr. 33, Taikos pr. 35B, Taikos pr. 35C, Taikos pr. 41, Paryžiaus Komunos g. 2, Rumpiškės g. 28, Sausio 15-osios g. 24, Taikos pr. 21, Taikos pr. 35, Rumpiškės g. 18, Rumpiškės g. 19, Rumpiškės g. 20B, Rumpiškės g. 21, Šilutės pl. 12 namams – UAB „Vėtrungės būstas“;“;

1.5. papildyti 4.6 papunktį ir jį išdėstyti taip:

„4.6. Minijos g. 149, Naikupės g. 8, Naikupės g. 10, Sulupės g. 7, Sulupės g. 13, Minijos g. 140 namams – UAB „Jūros būstas“;“;

1.6. papildyti 4.9 papunktį ir jį išdėstyti taip:

„4.9. Baltijos pr. 79, Baltijos pr. 93 namams – UAB „Klaipėdos būstas LT“;“;

1.7. papildyti 4.16 papunkčiu:

„4.16. H. Manto g. 30, Turgaus a. 2, Šaulių g. 27, Danės g. 33 namams – UAB „Danės būstas“;“;

1.8. papildyti 4.17 papunkčiu:

„4.17. S. Šimkaus g. 12 namui – daugiabučio namo savininkų bendriją „Bastas“.“;

1.9. pakeisti nurodytu sprendimu patvirtintą Klaipėdos miesto energinio efektyvumo didinimo daugiabučiuose namuose programą:

1.9.1. pakeisti 8 punktą ir jį išdėstyti taip:

„8. Rengiant Programą, Klaipėdos mieto savivaldybės iniciatyva buvo atrinkti 24 daugiausia energijos suvartojantys daugiabučiai pastatai, vėliau buvo įtraukti dar 6 daugiabučiai namai. Pagal 2016 m. Aplinkos ministro kvietimą teikti paraiškas atnaujinti (modernizuoti) daugiabučius namus, Klaipėdos miesto savivaldybė atrinko 19 daugiabučių namų, o papildomu kvietimu atrinkti dar 27 daugiabučiai namai. Yra parengti jų energinio naudingumo sertifikatai bei daugiabučių namų atnaujinimo (modernizavimo) investicijų planai. Vertinimo rezultatai parodė, kad visų pastatų energinio naudingumo klasė yra D arba E ir vidutinis šilumos suvartojimas yra 180 kWh/m2 per metus. Kai kuriuose atrinktuose namuose energijos suvartojimas yra labai didelis ir siekia net 220 kWh/m2 per metus ir daugiau.“;

1.9.2. pakeisti 11.2 papunktį ir jį išdėstyti taip:

„11.2. Atnaujinti daugiausia šiluminės energijos suvartojančius daugiabučius namus, užtikrinant, kad įgyvendinus efektyvias energiją taupančias priemones, bus pasiekta ne mažesnė kaip C pastato energinio naudingumo klasė ir skaičiuojamosios šilumos energijos sąnaudos juose būtų sumažintos ne mažiau kaip 40 procentų;“;

1.9.3. pakeisti 15 punktą ir jį išdėstyti taip:

„15. Programa įgyvendinama dviem etapais. Detalų kiekvieno etapo įgyvendinimo planą rengia ir jo įgyvendinimą organizuoja Klaipėdos miesto savivaldybės administracija. Pirmojo etapo įgyvendinimas skirtas parengiamiesiems investicijų planų įgyvendinimo darbams atlikti (investicijų planų aptarimui su būsto savininkais, galimomis investicijų planų korekcijomis, finansavimo užtikrinimui, reikalingų paslaugų ir darbų pirkimams):

15.1. pirmojo etapo įgyvendinimas 24 daugiabučiams namams pradedamas ne vėliau kaip iki 2013 m. gruodžio 15 d;

15.2. pirmojo etapo įgyvendinimas 6 daugiabučiams namams pradedamas ne vėliau kaip iki 2014 m. gruodžio 15 d.;

15.3. pirmojo etapo įgyvendinimas 19 daugiabučių namų pradedamas ne vėliau kaip iki 2017 m. rugsėjo 1 d.“;

15.4. pirmojo etapo įgyvendinimas 27 daugiabučiams namams pradedamas ne vėliau kaip iki 2018 m. rugsėjo 1 d.“;

1.9.4. pakeisti 16 punktą ir jį išdėstyti taip:

„16. Antrasis Programos įgyvendinimo etapas apima rangos darbų pagal investicijų projektus, patvirtintus pagal Programą, įgyvendinimą:

16.1. antrojo etapo įgyvendinimas 24 daugiabučiams namams baigiamas ne vėliau kaip iki 2014 m. gruodžio 15 d.;

16.2. antrojo etapo įgyvendinimas 6 daugiabučiams namams baigiamas ne vėliau kaip iki 2015 m. gruodžio 15 d.;

16.3. antrojo etapo įgyvendinimas 19 daugiabučių namų baigiamas ne vėliau kaip iki 2018 m. gruodžio 31 d.“;

16.4. antrojo etapo įgyvendinimas 27 daugiabučiams namams baigiamas ne vėliau kaip iki 2019 m. gruodžio 31 d.“;

1.9.5. pakeisti 24 punktą ir jį išdėstyti taip:

„24. Rengiant investicijų planus, nustatyta, kad vertinant skaičiuojamosiomis kainomis šiai Programai įgyvendinti, priklausomai nuo pasirinktų atnaujinimo priemonių, reikėtų apie 32,5-43,7 mln. Eur.“;

1.9.6. pakeisti 25 punktą ir jį išdėstyti taip:

„25. Valstybės parama daugiabučio namo butų ir kitų patalpų savininkams, įgyvendinantiems atnaujinimo projektus pagal Daugiabučių namų atnaujinimo (modernizavimo) programą ar ją atitinkančias savivaldybių programas, teikiama, jeigu pagal atnaujinimo projekte numatytas priemones pasiekiama ne mažesnė kaip C pastato energinio naudingumo klasė, nustatoma pagal Statybos įstatymą įgyvendinančius statybos techninius reglamentus, ir skaičiuojamosios šiluminės energijos sąnaudos įgyvendinus atnaujinimo projektą sumažinamos ne mažiau kaip 40 procentų, palyginti su skaičiuojamosiomis šiluminės energijos sąnaudomis iki atnaujinimo projekto įgyvendinimo. Valstybės parama teikiama šiais būdais:

25.1. suteikiant lengvatinį kreditą atnaujinimo projekto daliai (techniniam darbo projektui) parengti, įskaitant atnaujinimo projekto vykdymo priežiūrą ir atnaujinimo projekto ekspertizės, kai ji privaloma pagal Statybos įstatymą, atlikimą, ir (ar) įgyvendinti (rangos darbams atlikti)ir penkerius metus nuo pirmosios kredito dalies išmokėjimo už atnaujinimo projekto dalies (techninio darbo projekto) parengimą ir (ar) atliktus rangos darbus dienos apmokant šio kredito bendrų metinių palūkanų dalį, viršijančią 3 procentus, tuo atveju, jeigu kredito metinės palūkanos viršija 3 procentus;

25.2. 100 proc. apmokant arba kompensuojant ne didesnes kaip Vyriausybės nustatyto dydžio atnaujinimo projekto įgyvendinimo administravimo ir statybos techninės priežiūros išlaidas;

25.3. 100 proc. apmokant arba kompensuojant ne didesnę kaip Vyriausybės nustatyto dydžio išlaidų dalį atnaujinimo projektui ar jo daliai parengti, įskaitant atnaujinimo projekto vykdymo priežiūrą ir atnaujinimo projekto ekspertizės, kai ji privaloma pagal Statybos įstatymą, atlikimą, kai Vyriausybės ar jos įgaliotos institucijos nustatyta tvarka parengtą investicijų planą patvirtina butų ir kitų patalpų savininkai;

25.4. 30 proc. kompensuojant investicijų, tenkančių Vyriausybės nustatytoms energinio efektyvumo didinimo priemonėms;

25.5. 10 proc. teikiant papildomą valstybės paramą, kai įgyvendinant atnaujinimo projektą daugiabučiame name įrengiamas atskiras ar modernizuojamas esamas neautomatizuotas šilumos punktas, įrengiami balansiniai ventiliai ant stovų ir (ar) pertvarkoma ar keičiama šildymo sistema, butuose ir kitose patalpose įrengiant individualios šilumos apskaitos prietaisus ar daliklių sistemą ir (ar) termostatinius ventilius;

25.6. apmokant nepasiturintiems gyventojams tenkančias atnaujinimo projekto parengimo, įskaitant atnaujinimo projekto vykdymo priežiūrą ir atnaujinimo projekto ekspertizės, kai ji privaloma pagal Statybos įstatymą, atlikimą, jo įgyvendinimo administravimo, statybos techninės priežiūros išlaidas, kredito draudimo įmoką, kiekvieno mėnesio kredito ir palūkanų įmokas;

25.7. apmokant savivaldybėms tenkančias jų nuosavybės teise valdomų gyvenamųjų patalpų atnaujinimo (modernizavimo) projekto parengimo, jo įgyvendinimo administravimo, statybos techninės priežiūros išlaidas, kredito draudimo įmoką, kiekvieno mėnesio kredito ir palūkanų įmokas arba šias išlaidas ir įmokas kompensuojant, jeigu jas savo lėšomis apmokėjo savivaldybė ar savivaldybės programos įgyvendinimo administratorius (Valstybės paramos daugiabučiams namams atnaujinti (modernizuoti) įstatymo 2016-01-01–2017-10-31 redakcija).“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 0.

15. SVARSTYTA. Savivaldybės būsto fondo ir Savivaldybės socialinio būsto sąrašų patvirtinimas.

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad sprendimo projektui be pastabų pritarė Finansų ir ekonomikos bei Sveikatos ir socialinių reikalų komitetai.

NUSPRĘSTA. Pritarti sprendimo projektui. Priimti sprendimą dėl Savivaldybės būsto fondo ir Savivaldybės socialinio būsto sąrašų patvirtinimo:

„1. Patvirtinti pridedamus:

1.1. Savivaldybės būsto fondo sąrašą;

1.2. Savivaldybės socialinio būsto, kaip Savivaldybės būsto fondo dalies, sąrašą.

2. Pripažinti netekusiu galios Klaipėdos miesto savivaldybės tarybos 2017 m. vasario 23 d. sprendimą Nr. T2-38 „Dėl Savivaldybės būsto fondo ir socialinio būsto sąrašų patvirtinimo“ su visais pakeitimais ir papildymais.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 21, prieš – 0, susilaiko – 0.

16. SVARSTYTA. Atleidimas nuo socialinio būsto nuomos mokesčio mokėjimo.

Pranešėja – D. Netikšienė, Socialinio būsto skyriaus vedėja.

V. Grubliauskas informuoja, kad sprendimo projektą svarstė Finansų ir ekonomikos bei Sveikatos ir socialinių reikalų komitetai. Sveikatos ir socialinių reikalų komitetas sprendimo projektui pritarė su pakeitimu: “ Pakoreguoti sprendimo projekte nurodyto sprendimo apskundimo tvarką ir išdėstyti taip:

„Šis sprendimas gali būti skundžiamas Lietuvos administracinių ginčų komisijos Klaipėdos apygardos skyriui arba Regionų apygardos administraciniam teismui, skundą (prašymą) paduodant bet kuriuose šio teismo rūmuose per vieną mėnesį nuo šio sprendimo įteikimo suinteresuotai šaliai dienos.“

V. Grubliauskas siūlo apsispręsti dėl pritarimo Sveikatos ir socialinių reikalų komiteto siūlomam pakeitimui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl atleidimo nuo socialinio būsto nuomos mokesčio mokėjimo:

„Atleisti savivaldybės biudžeto sąskaita socialinio būsto *(duomenys neskelbtini)*, Klaipėdoje, nuomininką O. A. (2 asmenys) nuo šio būsto nuomos mokesčio mokėjimo už laikotarpį nuo 2018 m. sausio 1 d. iki 2018 m. gruodžio 31 d.“

BALSUOTA: už – 20, prieš – 0, susilaiko – 0.

17. SVARSTYTA. Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimas.

Pranešėjas – M. Vitkus, Savivaldybė tarybos ir mero sekretorius. Informuoja, kad sprendimo projektą svarstė visi komitetai, išskyrus – Kontrolės. Kultūros, švietimo ir sporto komitetas sprendimo projektui pritarė su siūlymu koreguoti sprendimo projekto 1.6 papunktį ir jį išdėstyti taip:

„27.4. Organizacinį ir informacinį komitetų aptarnavimą atlieka Sekretoriatas. Komitetų posėdžių darbotvarkės kartu su numatytų svarstyti klausimų medžiaga paskelbiama Savivaldybės interneto svetainėje ne vėliau kaip prieš 3 darbo dienas iki posėdžio pradžios. Nauji svarstytini klausimai, išskyrus dėl norminio pobūdžio teisės aktų projektų nagrinėjimo, gali būti įtraukti į komiteto posėdžio darbotvarkę, jeigu visa su klausimu susijusi medžiaga pateikta ir užregistruota Sekretoriate ne vėliau kaip prieš 24 valandas iki komiteto posėdžio pradžios. Komiteto posėdžio darbotvarkė gali būti papildyta ar pakeista komiteto sprendimu.“.

V. Grubliauskas siūlo apsispręsti dėl pritarimo Kultūros, švietimo ir sporto komiteto siūlymui. Bendru sutarimu pritarta siūlymui.

NUSPRĘSTA. Pritarti sprendimo projektui (su pakeitimu). Priimti sprendimą dėl Klaipėdos miesto savivaldybės tarybos 2016 m. birželio 23 d. sprendimo Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“ pakeitimo:

1. Pakeisti Klaipėdos miesto savivaldybės tarybos veiklos reglamentą, patvirtintą Klaipėdos miesto savivaldybės tarybos 2016 m. birželio 23 d. sprendimu Nr. T2-184 „Dėl Klaipėdos miesto savivaldybės tarybos veiklos reglamento patvirtinimo“:

* 1. pripažinti netekusiu galios 8.2 papunktį;
	2. buvusius 8.3, 8.4, 8.5 ir 8.6 papunkčius laikyti atitinkamai 8.2, 8.3, 8.4 ir 8.5 papunkčiais;
	3. pakeisti 14.5 papunktį ir jį išdėstyti taip:

„14.5. Į Tarybos nario paklausimą, į kurį atsakyti užtenka dokumentų valdymo sistemoje užregistruoto dokumento persiuntimo, Savivaldybės institucija atsako per vieną darbo dieną. Į kitus Tarybos narių paklausimus Savivaldybės institucija atsako per 10 darbo dienų. Jeigu Savivaldybės institucija, įstaiga ar įmonė negali nustatytu laiku atsakyti į Tarybos nario paklausimą, paklausimo nagrinėjimo terminas gali būti pratęstas, apie tai turi būti informuotas Tarybos narys, tačiau bendras paklausimo nagrinėjimo terminas negali viršyti 20 darbo dienų nuo paklausimo užregistravimo Sekretoriate dienos.“;

* 1. papildyti 15.7 papunkčiu:

„15.7. Taryba, taip pat ir kitos Savivaldybės institucijos, seniūnaičių sueigos ir išplėstinės seniūnaičių sueigos sprendimus, išskyrus Reglamento 76.8 papunktyje nurodytus atvejus, pagal kompetenciją vertina šių sueigų nuostatų, patvirtintų Tarybos sprendimu, nustatyta tvarka.“;

1.5. pakeisti 27.3 papunktį ir jį išdėstyti taip:

„27.3. Pagrindinė komitetų veiklos forma yra posėdžiai. Gali būti organizuojami išvažiuojamieji posėdžiai. Posėdžiai yra atviri. Kai komiteto posėdyje svarstomas su valstybės, tarnybos ar komercine paslaptimi susijęs klausimas, komitetas gali nuspręsti jį nagrinėti uždarame posėdyje. Komitetų darbe patariamojo balso teise gali dalyvauti visuomenės atstovai – seniūnaičiai, išplėstinės seniūnaičių sueigos deleguoti atstovai,ekspertai, valstybės tarnautojai ir kiti suinteresuoti asmenys. Asmenys, kurie trukdo komiteto posėdžiui, posėdžio pirmininko siūlymu komiteto sprendimu gali būti pašalinti iš posėdžio.“;

1.6. pakeisti 27.4 papunktį ir jį išdėstyti taip:

„27.4. Organizacinį ir informacinį komitetų aptarnavimą atlieka Sekretoriatas. Komitetų posėdžių darbotvarkės kartu su numatytų svarstyti klausimų medžiaga paskelbiama Savivaldybės interneto svetainėje ne vėliau kaip prieš 3 darbo dienas iki posėdžio pradžios. Nauji svarstytini klausimai, išskyrus dėl norminio pobūdžio teisės aktų projektų nagrinėjimo, gali būti įtraukti į komiteto posėdžio darbotvarkę, jeigu visa su klausimu susijusi medžiaga pateikta ir užregistruota Sekretoriate ne vėliau kaip prieš 24 valandas iki komiteto posėdžio pradžios. Komiteto posėdžio darbotvarkė gali būti papildyta ar pakeista komiteto sprendimu.“;

1.7. pakeisti 59.3 papunktį ir jį išdėstyti taip:

„59.3. Jeigu meras 59.1papunktyje nurodytų sprendimų projektų į posėdžio darbotvarkę neįtraukia, apie neįtraukimo priežastis meras posėdžio pradžioje žodžiu informuoja Tarybą. Posėdžio pradžioje tvirtinant darbotvarkę balsuojama dėl kiekvieno į darbotvarkę neįtraukto sprendimo projekto. Klausimas įtraukiamas į darbotvarkę posėdyje dalyvaujančių Tarybos narių balsų dauguma. Šio papunkčio nuostatos netaikomos, kai sprendimą rengiantis subjektas iki sprendimo projekto įtraukimo į darbotvarkę nurodo Sekretoriatui pageidavimą teikti sprendimo projektą kitam Tarybos posėdžiui, arba kai sprendimo projektą rengiantis subjektas atsiima sprendimo projektą.“;

1.8. papildyti 76.8 papunkčiu:

„76.8. Jeigu rengiamas sprendimo projektas dėl papildomų ir planą viršijančių Savivaldybės biudžeto pajamų ir kitų piniginių lėšų paskirstymo, tikslinės paskirties ir specializuotų fondų sudarymo ir naudojimo, sprendimo projekto rengėjas turi kreiptis į išplėstinę seniūnaičių sueigą dėl pasiūlymų (sprendimų) tokiam sprendimo projektui. Gautus išplėstinės seniūnaičių sueigos pasiūlymus (sprendimus) sprendimo projekto rengėjas apibendrina vadovaudamasis Reglamento 76.6 papunkčiu. Taryba artimiausiame posėdyje išplėstinės seniūnaičių sueigos pasiūlymus (sprendimus) įvertina Reglamente nustatyta sprendimų projektų svarstymo ir priėmimo tvarka.“;

1.9. pakeisti 81.3 papunktį ir jį išdėstyti taip:

„81.3. Jeigu sprendimo projektą rengiantis subjektas nusprendžia pakoreguoti sprendimo projektą, kurio svarstymas buvo atidėtas, apie tai raštu arba elektroniniu paštuinformuoja Sekretoriatą, ir pateiktas sprendimo projektas toliau nebesvarstomas. Pakoreguotas sprendimo projektas rengiamas ir teikiamas svarstyti Tarybai iš naujo bendra tvarka.“

2. Skelbti šį sprendimą Teisės aktų registre ir Klaipėdos miesto savivaldybės interneto svetainėje.

BALSUOTA: už – 20, prieš – 0, susilaiko – 0.

18. SVARSTYTA. Šeimos tarybos pirmininko skyrimas.

Pranešėja – A. Daujotienė, Socialinių reikalų departamento direktorė.

NUSPRĘSTA. Pritarti sprendimo projektui. Priimti sprendimą dėl Šeimos tarybos pirmininko skyrimo:

„1. Skirti Šeimos tarybos pirmininke Indrę Plėštytę-Būtienę, VšĮ Klaipėdos veiklių mamų klubo prezidentę.

2. Pripažinti netekusiu galios Klaipėdos miesto savivaldybės tarybos 2015 m. spalio 29 d. sprendimą Nr. T2-267 „Dėl Šeimos tarybos pirmininko skyrimo“.

3. Skelbti šį sprendimą Klaipėdos miesto savivaldybės interneto svetainėje.“

BALSUOTA: už – 18, prieš – 0, susilaiko – 1.

Posėdžio pabaiga – 15.30 val.

Savivaldybės meras Vytautas Grubliauskas

Savivaldybės tarybos ir mero sekretorius Modestas Vitkus

V. Palaimienė, tel. 39 60 69

2018-02-12